CELEX: 32016D0017
Language: da
Date: 2016-01-07 00:00:00
Title: Kommissionens gennemførelsesafgørelse (EU) 2016/17 af 7. januar 2016 om at bemyndige Det Forenede Kongerige til at forbyde handel på landets område med en hampesort, der er opført i den fælles sortsliste over landbrugsplantearter, i henhold til Rådets direktiv 2002/53/EF

8.1.2016   
            
            
               DA
            
            
               Den Europæiske Unions Tidende
            
            
               L 5/7
            
         KOMMISSIONENS GENNEMFØRELSESAFGØRELSE (EU) 2016/17
   af 7. januar 2016
   om at bemyndige Det Forenede Kongerige til at forbyde handel på landets område med en hampesort, der er opført i den fælles sortsliste over landbrugsplantearter, i henhold til Rådets direktiv 2002/53/EF
   (Kun den engelske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2002/53/EF af 13. juni 2002 om den fælles sortsliste over landbrugsplantearter (1), særlig artikel 18, og
   ud fra følgende betragtninger:
   
               (1)
            
            
               I overensstemmelse med direktiv 2002/53/EF offentliggør Kommissionen i Den Europæiske Unions Tidende, C-udgaven, den fælles sortsliste over landbrugsplantearter (2), som indeholder navnene på en række hampesorter.
            
         
               (2)
            
            
               For at forhindre, at der ydes støtte til ulovlige afgrøder, fastsættes det i artikel 32, stk. 6, i Europa-Parlamentets og Rådets forordning (EU) nr. 1307/2013 (3), at arealer, der anvendes til produktion af hamp, kun er støtteberettigede, hvis de anvendte sorter højst har et indhold af tetrahydrocannabinol på 0,2 %.
            
         
               (3)
            
            
               I artikel 45, stk. 3, i Kommissionens gennemførelsesforordning (EU) nr. 809/2014 (4) fastsættes det, at hvis gennemsnittet af alle prøverne af en given sort for andet år i træk overstiger det tetrahydrocannabinolindhold, der er fastlagt i artikel 32, stk. 6, i forordning (EU) nr. 1307/2013, anmoder den pågældende medlemsstat om bemyndigelse til at forbyde handel med sorten i henhold til artikel 18 i direktiv 2002/53/EF.
            
         
               (4)
            
            
               Den 28. april 2015 modtog Kommissionen en anmodning fra Det Forenede Kongerige om bemyndigelse til at forbyde handel med hampesorten Finola, fordi dens indhold af tetrahydrocannabinol for andet år i træk oversteg det tilladte indhold på 0,2 %.
            
         
               (5)
            
            
               På dette grundlag bør Det Forenede Kongeriges anmodning imødekommes.
            
         
               (6)
            
            
               For at give Kommissionen mulighed for at underrette de øvrige medlemsstater og ajourføre den fælles sortsliste over landbrugsplantearter, bør det kræves, at Det Forenede Kongerige meddeler Kommissionen datoen, fra hvilken landet har til hensigt at gøre brug af den tilladelse, der indrømmes i henhold til nærværende afgørelse.
            
         
               (7)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   Det Forenede Kongerige bemyndiges til at forbyde handel med hampesorten Finola i hele eller dele af landets område i overensstemmelse med artikel 18 i direktiv 2002/53/EF.
   Artikel 2
   Det Forenede Kongerige meddeler Kommissionen, fra hvilken dato landet gør brug af tilladelsen, jf. artikel 1.
   Artikel 3
   Denne afgørelse er rettet til Det Forenede Kongerige Storbritannien og Nordirland.
   
      Udfærdiget i Bruxelles, den 7. januar 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EFT L 193 af 20.7.2002, s. 1.
   
      (2)  Seneste samlede udgave: EUT C 450 af 16.12.2014, s. 1.
   
      (3)  Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådet forordning (EF) nr. 637/2008 og Rådet forordning (EF) nr. 73/2009 (EUT L 347 af 20.12.2013, s. 608).
   
      (4)  Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).